उत्तराखण्ड क के अन्य स्थलों की भांति द्वाराहाट का भी प्रमाणिक इतिहास प्राप्त नहीं होता। उत्तराखण्ड में कत्यूरी राज्य का अभ्युदय पूर्व मध्यकाल में हुआ, जिसकी राजधानी जोशीमठ थी। जो कालान्तर में कुमाऊँ के कार्तिकेयपुर में स्थानान्तरित कर दी गई। कुमाऊँ का इतिहास रचने में सहायक ऐतिहासिक विवरण सातवीं शती ई० के अन्तिम भाग से प्राप्त होते हैं। कत्यूरी कुमाऊँ के सर्वप्रथम ऐतिहासिक शासक जान पड़ते हैं। जिनकी उपलब्धियों के कुछ प्रमाण आज भी मिलते हैं। लगभग 11 वीं शताब्दी में केन्द्रीय शक्ति के क्षीण हो जाने के कारण कत्यूरी साम्राज्य का विघटन प्रारम्भ हो गया तथा यह द्वाराहाट, डोटी, सीरा जैसे क्षेत्रों में विभाजित हो गया। इन सभी से द्वाराहाट के कत्यूरी हमारे समक्ष महान निर्माता के रूप में प्रसिद्ध हैं। द्वाराहाट एवं इसके समीपवर्ती क्षेत्रों से प्राप्त अभिलेखों से निम्न राजाओं के होने की पुष्टि होती है।